Diari Oficial de la Generalitat Valenciana


Sumari del DOGV 8263, del 28-03-2018 (2018/2025)

RESOLUCIÓ de 20 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'Acord complementari a la declaració ambiental i territorial estratègica corresponent a l'expedient 199/15-EAE.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8263

Data del DOGV
:   28-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2025


Data del document
:   20-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 20 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de l'Acord complementari a la declaració ambiental i territorial estratègica corresponent a l'expedient 199/15-EAE. [2018/2025]  
De conformitat amb l'article 54.8 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de la declaració ambiental i territorial estratègica, resolc:  
  
Publicar en el Diari Oficial de la Generalitat Valenciana l'Acord complementari a la declaració ambiental i territorial estratègica corresponent a l'expedient 199/15-EAE (DOGV 8235, 15.02.2018).  
  
«Acord complementari a la declaració ambiental i territorial estratègica  
Tràmit: avaluació ambiental de Pla d'acció territorial  
Promotor: Conselleria d'Habitatge, Obres Públiques i Vertebració del Territori  
Autoritat substantiva: Consell.  
Localització: Comunitat Valenciana.  
Expedient: 199 € 2015 € EAE.  
  
La Comissió d'Avaluació Ambiental, en sessió extraordinària realitzada el 14 de febrer de 2018, va adoptar l'acord següent:  
Vista la proposta d'Acord complementari a la declaració ambiental i territorial estratègica del Pla d'acció territorial de la infraestructura verda del litoral (PATIVEL), en els termes següents:  
La Comissió d'Avaluació Ambiental en sessió realitzada el 26 d'octubre de 2017 va acordar emetre la declaració ambiental estratègica i territorial (d'ara en avant DATE) del Pla d'acció territorial de la infraestructura verda del litoral.  
Per mitjà d'ofici de 8 de febrer de 2018 el subdirector general d'Ordenació del Territori i Paisatge sol·licita l'aclariment del punt 14 de la Declaració emesa a la vista del que estableix l'informe del Servei de Vida Silvestre de 9 de gener de 2017.  
  
A. Antecedents:  
El punt 14 de la DATE es referia al Catàleg de Platges:  
«14. En les platges N1 s'ha de prohibir la presència de gossos, la pràctica d'esports i/o activitats recreatives en l'arena, la celebració d'esdeveniments d'interés general amb repercussió turística, els establiments expenedors de menjar/beguda i la neteja amb maquinària entre l'1 de juliol i el 31 d'octubre.»  
Aquesta determinació s'establia en funció del que s'ha argumentat en l'apartat D.13 «de l'anàlisi de la previsió dels impactes significatius per l'aplicació del Pla»:  
«En l'apartat 7 del Catàleg s'inclou un quadre amb les mesures de precaució ambiental per a activitats i instal·lacions. Aquest quadre hauria de formar part de la normativa, ja que es condiciona un major nombre d'activitats i queda garantida una adequada protecció del medi ambient.  
En aquest sentit, en 9 trams de platja N1 s'han localitzat aus que nidifiquen en la zona ocupada per les restes mareals, de manera que si s'actuara sobre aquestes restes, es condicionaria la supervivència de l'espècie. (Vegeu informe del Servei de Vida Silvestre de 09.01.2017). Per això en aquests àmbits haurien de prohibir-se els establiments expenedors de menjar/beguda i la neteja amb maquinària.»  
  
B. Aclariment  
Amb vista a la brevetat, l'informe del Servei de Vida Silvestre de 9 de gener de 2017 es va resumir en excés i ha donat lloc a confusió sobre la seua translació en la determinació 14 de la Declaració emesa.  
  
En aquest sentit, en el dit informe s'indicava:  
«Hi ha trams de platja de gran rellevància per a la conservació per l'existència d'una elevada densitat d'aus nidificants catalogades, com el xatrac menut comú, corriol camanegre i la carregada comuna. Aquestes espècies ubiquen els seus nius de forma preferent en la zona ocupada per restes mareals depositades durant els temporals d'hivern, de manera que la retirada successiva d'aquests elements condiciona la seua presència i densitat. De la mateixa manera, la matèria orgànica depositada en les platges (algues, fusta, etc.) contribueix a incrementar la disponibilitat d'aliment per a aquestes aus i a enriquir el substrat sobre el qual s'instauren les comunitats vegetals dunars. De fet, hi ha un hàbitat d'interés comunitari, el 1210 Vegetació anual sobre rebutjos marins acumulats, caracteritzat per plantes halonitrofiles que es desenvolupen entre les dunes i la vora, a l'empara de la matèria orgànica depositada en les platges.»  
La presència d'aquestes espècies en determinats trams de platja justifica la incompatibilitat de certs usos com poden ser les instal·lacions temporals de menjar/beguda o la neteja amb maquinària. L'informe aporta un quadre amb la localització d'aquestes platges que pertanyen a trams catalogats com a N1.  
A més s'indica que «en aquests trams s'ha de prestar especial atenció al compliment de la resta de mesures de precaució ambiental establides en els trams catalogats N1».  
En diverses parts de l'informe s'indica reiteradament que el quadre amb les mesures de precaució ambiental indicat en la memòria ha d'aplicar-se de manera obligatòria i no opcional.  
Després de l'estudi detallat d'aquest informe resulta convenient modificar el text de la determinació en els termes expressats en l'apartat següent.  
  
C. Acord complementari d'emissió. Determinació final 14.  
De conformitat amb el que disposa l'art. 54 de la LOTUP, d'acord amb els fonaments que han exposat, es proposa emetre el present Acord complementari a la declaració ambiental i territorial estratègica del Pla d'acció territorial de la infraestructura verda del litoral emesa el 26 d'octubre de 2017, que ha d'incorporar-hi, abans de la seua aprovació definitiva, la determinació final 14 continguda en la Declaració que ha de substituir-se per la següent:  
  
14. En relació amb el Catàleg de Platges:  
14.1. El quadre de «Mesures de precaució ambiental per a activitats i instal·lacions en determinades àrees dins de la platja que podrien operar en trams catalogats com N1, N2 i U2» contingut en les pàgines 41 i 42 de la memòria presentada tindrà un caràcter obligatori i haurà d'incorporar-se en l'articulat de la normativa.  
14.2. Haurà de definir-se una nova categoria N0 constituïda pels trams següents:  
  
14.3. En aquests trams N0, a més de les «Mesures de precaució ambiental» previstes en el quadre per a les platges N1, estaran prohibits els establiments expenedors de menjar i beguda de caràcter estacional i la neteja amb maquinària.  
No obstant això, la neteja amb maquinària podrà permetre's en situacions excepcionals sempre que així ho autoritze l'òrgan competent de la conselleria en matèria de biodiversitat. Tenen la consideració de situacions excepcionals aquelles derivades d'esdeveniments extraordinaris (per ex: temporals) que produeixen una acumulació extraordinària de restes en la platja incompatible amb l'ús públic de la costa o que generen problemes de salubritat.  
La declaració ambiental i territorial estratègica té naturalesa d'informe preceptiu i determinant i no és susceptible de cap recurs, sense perjudici dels que, si és el cas, pertoquen en via judicial contenciosa administrativa enfront de la disposició de caràcter general que ha aprovat el pla o programa, o bé, sense perjudici de les que pertoquen en via administrativa o judicial davant de l'acte, si és el cas, d'aprovació del pla o programa.  
La declaració ambiental i territorial estratègica perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha procedit a l'adopció o aprovació del pla o programa en el termini màxim de dos anys des de la seua publicació, llevat que s'acorde la seua pròrroga en els termes establits en l'art. 56 de la LOTUP.  
Aquesta declaració ambiental i territorial estratègica serà publicada en el DOGV i posada a disposició del públic en la pàgina web de la Generalitat, i es traslladarà a l'òrgan promotor.  
  
Òrgan competent  
La Comissió d'Avaluació Ambiental és l'òrgan competent per a emetre la declaració ambiental i territorial estratègica que es refereix l'article 54.6 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb allò que disposa l'article 3.1 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat als efectes d'avaluació ambiental estratègica (plans i programes).  
En vista del que antecedeix, la Comissió d'Avaluació Ambiental acorda emetre un acord complementari a la declaració ambiental i territorial estratègica del Pla d'acció territorial de la infraestructura verda del litoral (PATIVEL), acordada el 26 d'octubre de 2017, que substitueix la determinació final 14 per l'assenyalada en la present proposta.  
  
Notificar als interessats que contra la present resolució, per no ser un acte de definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
Cosa que es notifica perquè se'n prenga coneixement i als efectes oportuns.  
Cosa que se certifica amb l'aprovació de l'acta corresponent.  
València, 14 de febrer de 2018.- El secretari de la Comissió d'Avaluació Ambiental: José del Valle Arocas.»  
  
València, 20 de febrer de 2018.- El director general de Medi Natural i d'Avaluació Ambiental: Antoni Marzo i Pastor.